́кѡ у́бѡ не сподо́бивыйся прича́стія благи́хъ рабѡ́въ съ бг҃омъ ѻ́бщее мо́жетъ имѣ́ти жили́ще человѣ́ческій у́мъ; а́ще и реку́тъ, я́кѡ по попуще́нію быва́етъ сіѐ, и мно́жае ничто́же реку́тъ: занѐ наказа́тельное у́бѡ попуще́ніе ника́коже лиша́етъ ду́шу бж҃е́ственнагѡ свѣ́та: скрыва́етъ же то́чію, я́коже ужѐ реко́хъ, мно́жицею ѿ ума̀ прише́ствіе своѐ благода́ть, а́кибы да низверга́етъ ду́шу въ го́ресть бѣсо́вскую, да со вся́кимъ стра́хомъ и мно́гимъ смире́ніемъ взыску́етъ ѻна̀ по́мощи ѿ бг҃а, познава́ющи пома́лу врага̀ своегѡ̀ ѕло́бу: и́мже ѡ́бразомъ а́ще бы ма́ти безчи́нствующаго своего̀ по уста́вѡмъ млекопита́нія младе́нца, ма́лѡ ѿрѣва́ла ѿ свои́хъ ѡбъ̑я́тій, да ужаса́яся ѿ нѣ́кихъ ѡбстоя́щихъ єго̀ ѕлови́дныхъ человѣ̂къ, илѝ ѕвѣре́й яковы́хлибо, со мно́гимъ стра́хомъ и слеза́ми къ ма́тєрнимъ па́ки возврати́тся нѣ́драмъ: по ѿвраще́нію же быва́ющее попуще́ніе предае́тъ бѣсовѡ́мъ ду́шу, а́ки у́зницу не хотя́щую имѣ́ти бг҃а